**Morten Jørgensen** (født 7. mars 1954 i Trondheim) er en norsk forfatter. Han har i perioder også arbeidet med musikk.

Morten Jørgensen var frontfigur i nyveiv-bandet Lumbago og i powerpunk-bandet Morten Jørgensen og Spekkhoggerne som fulgte etter danskebåten uten å røre spyet som rant fra ripa. Før Lumbago ble dannet, i perioden 1976–1979, hadde han flere musikalske prosjekter, blant annet forgjengeren Bygeriljaen Lumbago og blues/reggae-bandet The South State Blue Masters.

Morten Jørgensen debuterte som forfatter i 1984 med diktsamlingen *Skyggebrev fra Bungalow 33*. Han har forfattet fem bøker, skrevet sangtekster og gjendiktet tekster for radio og scene, oversatt skuespill for blant annet Nationaltheatret og Riksteatret, oversatt for fjernsyn, skrevet en rekke bokanmeldelser, kronikker og artikler, hold foredrag og spilt våpenhandler i kortfilmen *Pistolklubben* av Thomas Robsahm m.m. Siden 2014 har Jørgensen vært hyppig brukt som skuespiller i norske hiphop-videoer (Joddski, Tommy Tee, Yoguttene, Side Brok).

Jørgensen var i ungdommen engasjert på venstresiden i norsk politikk. På 1970-tallet var han aktiv i ml-bevegelsen med medlemskap i SUF(m-l), MLG og NKS. Han ble imidlertid ekskludert fra bevegelsen og engasjerte seg da innen Sosialistisk Valgforbund. I studentopprørets sluttfase overtok han i 1974 formannsklubben i Universitetet SV i Oslo etter Gerd-Liv Valla. Han ledet Sosialistisk Venstrepartis valgkampkontor i 1977 og representerte samme året SV under besøk i Kim Il-sungs Korea. Han brøt med partiet i 1977–1978 og omtalte seg som politisk uavhengig.

Studietid
---------

Jørgensen tok artium og var et halvt år lærervikar i Lurøy i Nordland før han begynte på Universitetet i Oslo. Han studerte filosofi på Blindern til 1978 da han hoppet av doktorgradsstudiet. I perioden 1976–1979 hadde han to musikalske prosjekter: fusion-bandet Bygeriljaen Lumbago og blues/reggae-bandet Restless Blind Willie & The South State Blue Masters.

Musikk
------

Utdypende artikler: Lumbago (band) og Morten Jørgensen og Spekkhoggerne

På åttitallet hadde Jørgensen to musikalske prosjekter: Lumbago og Morten Jørgensen og Spekkhoggerne som fulgte etter danskebåten uten å røre spyet som rant fra ripa.

Lumbago spilte ca. hundre konserter over hele Norge og var det første rockebandet som turnerte Finnmark. Bandet utgav to album og to singler og ble også nominert til Spellemannprisen. Plateselskapet Polydor Records var imidlertid misfornøyd med drøyt 4000 solgte eksemplarer av debutplaten, og det opprinnelige Lumbago ble oppløst etter indre stridigheter i 1982. Jørgensen startet deretter en andre utgave av Lumbago med blant annet Arne Berggren, men denne utgaven av bandet fikk liten oppmerksomhet og utgav bare én singel.

Morten Jørgensen og Spekkhoggerne som fulgte etter danskebåten uten å røre spyet som rant fra ripa startet som en dikt-konsept. Jørgensen leste dikt fra sin debutbok *Skyggebrev fra bungalow 33* (1984), først bare med en bassist som akkompagnement, men Jørgensen utvidet gradvis besetningen, og fra 1989 ble Spekkhoggerne til et powerpunk-band. Singlen *Jeg drømmer om en natt med Kaci Kullmann Five* gikk inn på Norsktoppen og Dagbladets singel-liste, men albumet Psykedelisk utviklingshemmet ble møtt med til dels voldsomme slakt. Det tyske musikkmagasinet *fm* omtalte albumet som «die meist boykottierte LP der norwegischen Geschishte» («mest boikottede LP i Norsk historie»), og siste spor på albumet; den omstridte *En sørgmodig skillingsvise (Det er bedre å suge pikk enn å jobbe på fabrikk),* ble inkludert på samle-albumet *Sensurert* i 1996. Bandet ble oppløst i 1991.

I 2015 realiserte Morten Jørgensen sitt lenge planlagte musikalske prosjekt SVALBARD. Bandet skrev i 2016 platekontrakt med Bangles & Brass Records og singlen *Hair/Top of the World* blir utgitt oktober 2016.

Forfatterskap
-------------

Morten Jørgensen debuterte som forfatter i 1984 med diktsamlingen *Skyggebrev fra bungalow 33.* Samlingen fikk stor oppmerksomhet i pressen og ble trykket opp i andreopplag året etter.

I 1987 utkom romanen *Sennepslegionen*, som raskt ble utropt til «den store norske rock'n'roll-romanen» av Kjetil Rolness i Nye Takter. Boken forteller historien om det fiktive rockebandet *Sennepslegionen*, som i 1980 blir det første norske rockebandet som opplever et nasjonalt gjennombrudd. Boken ble en suksess og er til sammen utkommet i tre utgaver og trykket i fem opplag. Oppfølgeren *Kongen av København*, som forteller om Sennepslegionens vokalist King ti år etter den første boken, utkom i 1997 til svært delte anmeldelser og fikk langt mindre oppmerksomhet enn bind én.

Året etter utkom barneboken *Kalle Solflue og insekttyvene*, illustrert av Jens Flesjå. Boken fikk gode kritikker og solgte ut første opplag. Boken utkommer i ny utgave våren 2017 på Absolutt Forlag, Hamar.

Thrilleren *Bank* (1998) fikk lunken mottagelse i pressen, men er Jørgensens mest solgte roman med tre utgaver og fire opplag.[] Boken er også utgitt i Tyskland[*klargjør*] på Knaur Verlag (2003).

Bibliografi
-----------

* *Skyggebrev fra bungalow 33* – dikt, Gyldendal 1984 (2. opplag 1985)
* *Til Saken!* - sakprosa under pseudonymet Jonar Engebretsen, Ex Libris Forlag 1989
* *Sennepslegionen* – roman, Ex Libris Forlag 1987 (2.opplag 1988); 2. utgave på Cappelen i 1989, 3. utgave 1997
* *Kongen av København – Sennepslegionen II* – roman, Cappelen 1997
* *Kalle Solflue og insekttyvene* – barnebok illustrert av Jens Flesjå, Gyldendal 1998
* *Bank* - roman, Cappelen 1998 (2. utgave 1999 (Tysk utgave: *Rache auf Raten* – oversatt av Gabriele Haefs, Knaur Verlag, München 2003
* *Historien om rock 1-20* - sakprosa , Den Norske Bokklubben, 1987-89 (språkredaktør)
* *Hamarfestivalen 1981 - mot rus* - sakprosa, Absolutt forlag, 2015 (bidragsyter)

Diskografi
----------

**LP**

* Lumbago – Alt og litt ekstra (Polydor, 1980) (Nom. Spellemannprisen 1980)
* Lumbago – Cabaret Marzipan (Polydor, 1981)

**CD**

* Morten Jørgensen og Spekkhoggerne: Psykedelisk utviklingshemmet (Sodoma og Gomorron Records, 1990)

**Samling/CD-boks**

* Lumbago – 15 klassiske tilfeller av Lumbago + et bonuskasus (Tylden & co. 1998)

**EP/single**

* Lumbago – Gi meg noe ekte (Polydor, 1980)
* Lumbago – Grønt lys (Over Under, 1983)
* Morten Jørgensen og Spekkhoggerne – Jeg drømmer om en natt med Kaci Kullmann Five (Sodoma og Gomorron Records, 1990)
* *SVALBARD: Hair (Bangles & Brass Records, forventet utgivelse 2016)*

**Deltar på (album)**

* Diverse artister – New wave of the 80's (Polydor, 1980, transeuropeisk utgivelse) (Lumbago: *Thomas*)
* Diverse artister – Blodige Strenger (Puls, 1981) (*I gata der du bor*)
* Diverse artister – Norsk Rock (5xLP boks, Bokklubben Nye Bøker, 1982)
* Diverse artister – Profil Trash (EP, Profil, 1984) (med bl.a. Axel Jensen, Georg Johannesen og Jan Erik Vold)
* Diverse artister – Sammen, for livet (Forente Artister, 1985) (Tekst: *Ikke gråt, Afrika* sammen med Anita Skorgan )
* Diverse artister – Norske utslipp – Støtteplaten for Bellona (Bellona Records, 1988) (*Sissel Rønbeck er en snegle*)
* Diverse artister – Sensurert (Bare Bra Musikk, 1996) (*En sørgmodig skillingsvise [Det er bedre å suge pikk enn å jobbe på fabrikk*])
* Yoguttene – D'SANT 3D (EP, Oslo Records, 2014) (*Intro*)

Referanser
----------

1. ↑  «Yoguttene - Dino$aurer».
2. ↑  «Side Brok & Yoguttene - Side Brok & Yoguttene - "1, 2, 3 Fyre (Esso 2014)».
3. ↑  «Joddski - Den vanskelige tida».
4. ↑  «Joddski & Tommy Tee - Æ E OLD SCHOOL».
5. ↑  Side 51. *Den store ml-boka* Elektronisk bonusutgave - 3 kapitler på nett Arkivert 24. juli 2011 hos Wayback Machine.
6. ↑  Side 51-58. *Den store ml-boka* Elektronisk bonusutgave - 3 kapitler på nett Arkivert 24. juli 2011 hos Wayback Machine.
7. ↑  Carl-Erik Grimstad (4. august 1982). «Ække hypp å løpe fra fortida mi». *Studentforum*.
8. ↑  «Turnédagbok, Lumbago, 1980».
9. ↑  Kurt Bakkemoen (19. februar 1981). «Lumbago-Turné langt mot nord». *Verdens Gang*.
10. ↑  «Spellemannprisen: arkiv». Besøkt 12. juli 2017.
11. ↑  «Lumbago gjenoppstår». *Aftenposten*. 4. desember 1982.
12. ↑  Reidar Samuelsen (juni 1986). «Kafé Nordraak var stedet». *Puls*.
13. ↑  «Rockipedia: Morten Jørgensen og Spekkhoggerne». Arkivert fra originalen 13. mai 2021. «Selv definerte Spekkhoggerne seg som powerpunk...»
14. ↑  Liv Jørgensen (7. mars 1990). «Tomme Tønner (1/5 stjerner)». *Dagbladet*. «Det er fattig, når en ypperste kraftuttrykk er "det er bedre å suge pikk enn å jobbe på fabrikk". Og nei, jeg er ikke sjokkert.»
15. ↑  GH (14. september 1990). «Morten Joergensen & Spekkhoggerne». *fm*.
16. ↑  «Sensurert på Discogs».
17. ↑  Pelle Bamle (11. april 2016). «Morten Jørgensen ble slått konkurs i 2001: - Først for et par siden kunne jeg begynne å se fram mot et comeback». *Natt & Dag*.
18. ↑  Anne-Lise Hammer (17. november 1984). «Kall meg nattsvermer». *A-magasinet*.
19. ↑  Andreas Titlestad (Våren 2006). «Litteratur - yeah yeah! (om popmusikkens plass og funksjon i norske skjønnlitterære prosatekster)».
20. ↑  Edel Bakkemoen (20. november 1997). «Jørgensens 2. kongebok». *Aftenposten*. «På sitt beste er Jørgensen nesten på linje med en Chandler i billedbruk (...) Han kan skrive nydelig, han kan skrive kvalmende godt og irriterende dårlig, men han kan ikke stryke! (...) Litt mer enn halvparten kunne vært nok.»
21. ↑  Fredrik Wandrup (20. november 1997). «Bånn pinne mot livets nullpunkt». *Dagbladet*. «...besettende (...) imponerende hvordan Jørgensen i en slags klassisk naturalistisk stil får disse hverdagene til å gnistre over sidene.»
22. ↑  Hilde Bjørhovde (17. november 1998). «Fengende om insektliv». *Aftenposten*. «...nyskapende og kreativ i språkbruken, og formidler stor fortellerglede.»
23. ↑  Margunn Øeland (30. november 1998). «Morsomt og spennende». *Stavanger Aftenblad*. «...ikke langt mellom spenningstoppene.(...) Når du er ferdig med boken, har du lært mye om insekt og hvilken betydning de har i økosystemet.»
24. ↑  «WorldCat søk på Jomar Engebretsen». Besøkt 11. november 2019.

Eksterne lenker
---------------

* Digitaliserte bøker av Morten Jørgensen hos Nasjonalbiblioteket.
* Cappelen Damm Arkivert 8. februar 2009 hos Wayback Machine..
* Presentasjon av Morten Jørgensen i Forfatterkatalogen på Forfattersentrums nettsider

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** SUDOC
 |

Portal: Litteratur